16 Maar hulle was nie almal gehoorsaam aan die evangelie nie; want Jesaja het gesê: Here, wie het ons prediking geglo? 17 Die geloof is dus uit die gehoor, en die gehoor is deur die woord van God. 18 Maar ek sê: Het hulle miskien nie gehoor nie? Ja, seker! Oor die hele aarde het hulle stem uitgegaan en tot by die eindes van die wêreld hulle woorde. 19 Maar ek vra: Het Israel dit miskien nie verstaan nie? Ten eerste sê Moses: Ek sal julle jaloers maak op dié wat geen volk is nie, en Ek sal julle toorn opwek teen 'n onverstandige volk. 20 En Jesaja durf selfs sê: Ek het My laat vind deur die wat My nie gesoek het nie; Ek het verskyn aan die wat na My nie gevra het nie. 21 Maar van Israel sê Hy: Die hele dag het Ek my hande uitgebrei na 'n ongehoorsame en teësprekende volk.
Paulus het aan die kerk in Rome met hierdie beslissende verklaring getuig dat die meerderheid van die Jode wat vir die Messias gewag het, hom nie herken het nie en ook nie die goeie nuus van oorwinning in hom nie, maar die woord van God ten alle tye teengestaan het. Dit was duidelik in die tyd van die profeet Jesaja wat vol droefheid en in sy gebede gely het vir sy volk 2700 jaar gelede. Hy het gesê: Wie het geglo wat aan ons verkondig is? (Jesaja 53:1).
Baie van die Jode het die evangelie gehoor. Hulle het dit egter nie verstaan of geglo nie. Sommige het die genade gevoel wat hulle aangebied is, maar hulle wou dit nie gehoorsaam nie. Hulle het hulle ongelowige omgewing en verharde nasie meer liefgehad as die reddende Here; hulle het die mens gevrees meer as wat hulle ontsag gehad het vir die genadige Skepper.
Paulus wonder: Miskien het baie van die Jode nie gehoor van die verlossing van Christus nie? Miskien het niemand hulle duidelik vertel van die enigste Redder nie? Ons vind die antwoord op die apostel se vraag in Psalm 19:5: die woord van God is soos die son van geregtigheid. Die son wat opkom is van die een kant van die hemel, in ‘n baan na die ander kant, en daar is niks wat van die hitte daarvan verskuil is nie. Net soos die son die wêreld verlig, so verlig die evangelie die wêreld. In die tyd van Jesus het menigte mense sy wonderwerke gesien en sy woorde gehoor. Vandag sê ons dat diegene wat wil hoor, kan hoor, en hy wat soek, sal vind. Radio en televisie programme help enigeen wat die evangelie wil hoor.
Vandag wonder die mens: Wat moet ek kies: geld of Gees? Geld of God? Soek ek na status, mag, seks en vermaaklikheid? Of wil ek die woord van God hoor en gehoorsaam? Mense gee oor aan selfbevrediging in alle areas van die lewe. Wie wil dan hoor en die Skepper dien? Paulus wonder verder: Miskien het die kinders van Jakob nie verstaan wat vir hulle gesê is nie?! Miskien is die evangelie nie volledig aan hulle gebring nie?! Maar God het alreeds hierdie vraag deur Moses geantwoord toe hy gesê het: Hulle het my ywer gewek deur wat nie-God is, My geterg deur hulle nietige afgode. Ék sal dan hulle ywer wek deur die wat 'n nie-volk is, deur 'n dwase nasie sal Ek hulle terg. (Deuteronomium 32:21).